AfriForum gaan nie vir e-tol registreer nieDie e-tolhekke in Gauteng AfriForum het vandag weer bevestig dat die organisasie se personeel en verteenwoordigers nie vir die beplande e-tol sal registreer nie en het die publiek aangemoedig om dieselfde te doen. Die Suid-Afrikaanse Padagentskap (Sanral) het vroeër aangekondig dat motoriste moontlik binne twee maande sal begin om e-tol op hoofweë in Gauteng te betaal. Ernst Roets, adjunk uitvoerende hoof van AfriForum, het gesê dat Sanral gedwing sal word om weer te besin oor die kostedoeltreffendheid van die e-tolstelsel as ŉ verhalingsmeganisme indien genoeg motoriste uit protes ook nie vir e-tol registreer nie. Roets het bygevoeg dat die ware krisis by ŉ gebrek aan politieke leierskap lê. “In die eerste plek is die nienakoming van die politieke oorsigrol wat die minister van vervoer moes speel deur toe te sien dat die verbetering van paaie in die land op die mees kostedoeltreffende wyse gefinansier word, ŉ probleem. Wanadministrasie, korrupsie en gebrekkige begrotingsbeplanning deur die regering is alles faktore wat meegebring het dat die staat nie sy plig kon nakom om paaie te finansier nie. Die tweede probleem is die staat se gebrek aan politieke leierskap om ŉ meer doeltreffende oplossing in konsultasie met die publiek te vind.”